Zarasų rajono savivaldybės taryba

SPRENDIMAS

DĖL PRIĖMIMO Į BENDROJO UGDYMO MOKYKLAS, KURIŲ SAVININKO TEISES IR PAREIGAS ĮGYVENDINANTI INSTITUCIJA YRA ZARASŲ RAJONO SAVIVALDYBĖS TARYBA, TVARKOS APRAŠO PATVIRTINIMO

2018 m. gegužės 25 d. Nr. T-124

Zarasai

Vadovaudamasi Lietuvos Respublikos vietos savivaldos įstatymo 16 straipsnio 4dalimi, 18 straipsnio 1 dalimi, Lietuvos Respublikos švietimo įstatymo 29 straipsnio 2 dalimi, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ 1 punktu, Zarasų rajono savivaldybės taryba n u s p r e n d ž i a:

1. Patvirtinti Priėmimo į bendrojo ugdymo mokyklas, kurių savininko teises ir pareigas įgyvendinanti institucija yra Zarasų rajono savivaldybės taryba, tvarkos aprašą (pridedamas).

2. Pripažinti netekusiais galios:

2.1. Zarasų rajono savivaldybės tarybos 2005 m. gegužės 27 d. sprendimą Nr. T-113 „Dėl asmenų priėmimo į Zarasų rajono ikimokyklinio ugdymo įstaigas ir Magučių ugdymo centrą tvarkos patvirtinimo“ su vėlesniais pakeitimais.

2.2. Zarasų rajono savivaldybės tarybos 2012 m. balandžio 5 d. sprendimą Nr. T-83 „Dėl priėmimo į Zarasų rajono savivaldybės bendrojo ugdymo mokyklas tvarkos aprašo patvirtinimo“ su vėlesniais pakeitimais.

Sprendimas skelbiamas Teisės aktų registre.

Savivaldybės meras	Nikolajus Gusevas

PATVIRTINTA

Zarasų rajono savivaldybės tarybos

2018 m. gegužės 25 d. sprendimu Nr. T-124

PRIĖMIMO Į BENDOJO UGDYMO MOKYKLAS, KURIŲ SAVININKO TEISES IR PAREIGAS ĮGYVENDINANTI INSTITUCIJA YRA ZARASŲ RAJONO SAVIVALDYBĖS TARYBA, TVARKOS APRAŠAS

I SKYRIUS

BENDROSIOS NUOSTATOS

1. Priėmimo į bendrojo ugdymo mokyklas, kurių savininko teises ir pareigas įgyvendina Zarasų rajono savivaldybės taryba, tvarkos aprašas (toliau – Aprašas) reglamentuoja bendrojo ugdymo mokyklų (toliau – mokykla), kurių savininko teises ir pareigas įgyvendina Zarasų rajono savivaldybės taryba, mokyklų paskirtį, programas, į kurias vykdomas asmenų priėmimas, priėmimo kriterijus, asmenų priėmimo mokytis pagal ikimokyklinio, priešmokyklinio ir bendrojo ugdymo programas prašymų ir kitų dokumentų pateikimo vietą, pradžią, pabaigą, prašymų registravimo, asmenų priėmimo per mokslo metus tvarką.

2. Kiekvienais kalendoriniais metais iki kovo 31 dienos rajono Savivaldybės taryba nustato priėmimo laiką, ikimokyklinio ir priešmokyklinio ugdymo grupių (toliau – ugdymo grupės) ir vaikų skaičiaus vidurkį ugdymo grupėse kitiems mokslo metams; kiekvienos klasės klasių skaičių ir mokinių skaičių jose kitiems mokslo metams. Jei sudaroma jungtinė klasė, tai nustato, iš kokių klasių sudaroma jungtinė klasė ir nurodo kiekvienos klasės mokinių skaičių; jei sudaroma jungtinė ugdymo grupė, tai nurodoma ikimokyklinio ir priešmokyklinio ugdymo programose besimokančių vaikų skaičius. Mokykloms, specialiųjų ugdymosi poreikių turintiems mokiniams klasių (ugdymo grupių) skaičius pagal poreikį tikslinamas keletą kartų per mokslo metus. Iki rugsėjo 1 dienos klasių (ugdymo grupių) ir mokinių skaičių patikslina: jei asmenų prašymų mokytis mokykloje skaičius yra didesnis, nei buvo nustatytas iki kovo 31 d., neperkeliant mokinių mokytis į antrą pamainą ir nepažeidžiant higienos normų, mokinių, klasių ir (ar) grupių skaičius didinamas; jei mokykla nesurenka nustatyto mokinių skaičiaus ir nesudaro patvirtinto klasių ir (ar) ugdymo grupių skaičiaus, mokinių, klasių ir (ar) ugdymo grupių skaičius mažinamas.

3. Mokyklos vadovas rajono Savivaldybės administraciją raštu informuoja:

3.1. apie prognozuojamą ugdymo grupių (jungtinių ugdymo grupių) ir mokinių skaičiaus vidurkį ugdymo grupėse (jungtinėse ugdymo grupėse) kitiems mokslo metams; mokyklos kiekvienos klasės klasių skaičių ir mokinių skaičių jose kitiems mokslo metams; tuo atveju, jei planuojama sudaryti jungtines klases, nurodoma iš kokių klasių sudaroma jungtinė klasė ir kiekvienos klasės mokinių skaičių – iki einamųjų metų kovo 5 dienos;

3.2. tuo atveju, jei numato didinti ar mažinti ugdymo grupių (jungtinių ugdymo grupių) skaičių, klasių (jungtinių klasių) skaičių kitiems mokslo metams – iki einamųjų metų rugpjūčio 15 dienos.

4. Asmenų prašymams dėl jiems aktualių priėmimo į mokyklas Apraše nenumatytiems atvejų nagrinėjimo sudaroma Apraše nenumatytų atvejų nagrinėjimo komisija (toliau – Komisija). Komisijos sudėtį ir jos darbo reglamentą tvirtina rajono Savivaldybės taryba. Asmenys prašymus teikia mokyklos vadovui, kuris juos perduoda nagrinėti Komisijai.

5. Apraše vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

II SKYRIUS

MOKYKLŲ PASKIRTIS IR PROGRAMOS, Į KURIAS VYKDOMAS MOKINIŲ PRIĖMIMAS

6. Bendrojo ugdymo mokyklos:

6.1. Salako, Turmanto pagrindinės mokyklos (pagrindinė paskirtis – pagrindinės mokyklos tipo pagrindinė mokykla), priima mokinius mokytis į ikimokyklinio, priešmokyklinio, pradinio ir pagrindinio ugdymo programas;

6.2. Zarasų „Lakštingalos“ mokykla (pagrindinė paskirtis – ikimokyklinio ugdymo įtaiga lopšelis-darželis) priima vaikus į ikimokyklinio ugdymo programas bei vaikus, turinčius didelių ir labai didelių specialiųjų ugdymosi poreikių – į ikimokyklinio, priešmokyklinio, pradinio, pagrindinio ugdymo individualizuotas programas, o taip pat į socialinių įgūdžių ugdymo programą;

6.3. Zarasų Pauliaus Širvio progimnazija (pagrindinė paskirtis – progimnazijos tipo progimnazija) priima mokinius mokytis į ikimokyklinio, priešmokyklinio ugdymo ir pagrindinio ugdymo programos pirmąją dalį;

6.4. Antazavės Juozo Gruodžio gimnazija (pagrindinė paskirtis – gimnazijos tipo gimnazija visų amžiaus tarpsnių vaikams) priima mokinius mokytis į ikimokyklinio, priešmokyklinio, pradinio, pagrindinio ir akredituotą vidurinio ugdymo programas;

6.5. Dusetų Kazimiero Būgos gimnazija (pagrindinė paskirtis – gimnazijos tipo gimnazija visų amžiaus tarpsnių vaikams) priima mokinius mokytis į ikimokyklinio, priešmokyklinio, pradinio, pagrindinio ir akredituotą vidurinio ugdymo programas bei vaikus, turinčius didelių ir labai didelių specialiųjų ugdymosi poreikių - į ikimokyklinio, priešmokyklinio, pradinio, pagrindinio ugdymo individualizuotas programas, o taip pat į socialinių įgūdžių ugdymo programą;

6.6. Zarasų „Ąžuolo“ gimnazija (paskirtis - gimnazijos tipo gimnazija) priima mokinius mokytis į pagrindinio ugdymo programos antrąją dalį ir akredituotą vidurinio ugdymo programą;

6.7. Zarasų „Santarvės“ pradinė mokykla (paskirtis – pradinės mokyklos tipo pradinė mokykla) priima vaikus mokytis į priešmokyklinio ir pradinio ugdymo programas.

III SKYRIUS

PRIĖMIMO Į MOKYKLAS KRITERIJAI

7. Priėmimo į bendrojo ugdymo mokyklą kriterijai:

7.1. į bendrojo ugdymo mokyklą mokytis pagal priešmokyklinio ugdymo programą, pradinio ugdymo programą, pagrindinio ugdymo programos pirmąją ir antrąją dalis pirmumo teise priimami toje mokykloje mokytis pageidaujantys asmenys, gyvenantys mokyklai priskirtoje aptarnavimo teritorijoje. Į likusias laisvas vietas klasėse (ugdymo grupėse) gali būti priimami asmenys, negyvenantys mokyklos aptarnavimo teritorijoje: pirmumo teise priimami asmenys, turintys specialiųjų ugdymosi poreikių dėl įgimtų ar įgytų sutrikimų, mokykloje jau besimokančių mokinių broliai ir seserys, ir arčiausiai mokyklos gyvenantys asmenys;

7.2. į bendrojo ugdymo mokyklą mokytis pagal vidurinio ugdymo programą asmenys renkasi patys. Į mokyklą pirmumo teise priimami asmenys, pageidaujantys tęsti mokymąsi pagal vidurinio ugdymo programą, baigę joje pagrindinio ugdymo programą ir įgiję pagrindinį išsilavinimą. Jei norinčiųjų yra daugiau nei laisvų mokymosi vietų, pirmiausia, priimami asmenys, gyvenantys Zarasų rajono savivaldybės teritorijoje, atsižvelgiant į jų pageidavimą tęsti dalykų, dalykų modulių, kurių buvo pradėjęs mokytis pagal pagrindinio ugdymo programos antrąją dalį, mokymąsi pagal vidurinio ugdymo programą ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus);

7.3. asmenys, dėl įgimtų ar įgytų sutrikimų turintys specialiųjų ugdymosi poreikių, priimami į arčiausiai savo gyvenamosios vietos esančias mokyklas, vykdančias ikimokyklinio, priešmokyklinio ir bendrojo ugdymo programas ar jas pritaikančias šiems mokiniams. Jei norinčiųjų mokytis yra daugiau nei laisvų vietų, į mokyklas, skirtas mokiniams, dėl įgimtų ar įgytų sutrikimų turintiems didelių ar labai didelių specialiųjų ugdymosi poreikių, pirmumo teise priimami asmenys, kuriems nustatyti labai dideli specialieji ugdymosi poreikiai.

8. Priėmimo į bendrojo ugdymo mokyklą mokytis pagal ikimokyklinio ir priešmokyklinio ugdymo programas kriterijai:

8.1. į mokyklą priimami asmenys, gyvenantys mokyklai priskirtoje teritorijoje, pagal tėvų (globėjų) prašymų registracijos eilę. Registracijos eilė sudaroma pagal tėvų (globėjų) prašymų priimti asmenį į ikimokyklinio arba priešmokyklinio ugdymo grupę pateikimo datą. Asmeniui išvykus, priimamas kitas registracijos eilėje esantis asmuo. Jei asmenų, gyvenančių mokyklai priskirtoje teritorijoje ir pageidaujančių lankyti ugdymo grupę yra daugiau nei laisvų ugdymo vietų, pirmenybė teikiama: asmenims, kurių vienas iš tėvų (globėjų) yra miręs; asmenims, turintiems specialiųjų ugdymosi poreikių; asmenims, kurių vienas iš tėvų yra moksleivis, studentas ir mokosi dieniniuose skyriuose; asmenims, kurių tėvas atlieka tikrąją karinę tarnybą; asmenims, kurių vienas iš tėvų yra neįgalus; asmenims, kurie auga daugiavaikėse šeimose (auga trys ir daugiau vaikų); asmenims, kurių broliai ir (ar) seserys jau yra ugdomi šioje mokykloje pagal vieną iš įgyvendinamų programų; kurių vienas iš tėvų (globėjų) dirba toje pačioje mokykloje, kurioje įsteigta ugdymo grupė. Pirmumo teisę suteikiančios priežastys sumuojamos ir yra lygiavertės;

8.2. į mokyklą mokytis be eilės, esant laisvoms vietoms, priimami asmenys, kurie yra įvaikinti arba globojami ir taip pat asmenims, kuriems rajono Savivaldybės administracijos direktoriaus įsakymu yra skirtas privalomas ikimokyklinis ugdymas;

8.3. į mokyklą mokytis priimami asmenys, negyvenantys mokyklai priskirtoje teritorijoje, jei ugdymo grupėse yra laisvų vietų, pirmenybę teikiant 8.1. papunktyje numatytiems atvejams.

9. Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikai, nemokantys lietuvių kalbos, į mokyklą priimami vadovaujantis Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašu, patvirtintu Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800 „Dėl Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašo patvirtinimo“.

10. Mokiniai į pradinio, pagrindinio, vidurinio ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“. Asmenys į priešmokyklinio ugdymo programą bendrosiose bendrojo ugdymo ir ikimokyklinio ugdymo mokyklose priimami, vadovaujantis Priešmokyklinio ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr.V-1106 „Dėl Priešmokyklinio ugdymo tvarkos aprašo patvirtinimo“.

IV SKYRIUS

PRIĖMIMO MOKYTIS PAGAL IKIMOKYKLINIO, PRIEŠMOKYKLINIO IR

BENDROJO UGDYMO PROGRAMAS PRAŠYMŲ IR KITŲ DOKUMENTŲ PATEIKIMO PRADŽIA, PABAIGA, VIETA, REGISTRAVIMAS IR TVARKA

11. Mokinių priėmimą į mokyklą organizuoja ir vykdo mokyklos vadovas ir Priėmimo komisija. Priėmimo komisijos sudėtį ir jos darbo reglamentą tvirtina mokyklos direktorius.

12. Prašymų mokytis priėmimo laiką į mokyklą kiekvienais kalendoriniais metais nustato Zarasų rajono savivaldybės taryba iki kovo 31 dienos.

13. Prašymai (forma pridedama) ateinantiems mokslo metams priimami:

13.1. mokykloje pagal asmens aptarnavimo teritoriją mokytis pagal ikimokyklinio, priešmokyklinio, pradinio ir pagrindinio ugdymo programas;

13.2. asmens pasirinktoje mokykloje mokytis pagal vidurinio ugdymo programą;

13.3. rajono Savivaldybės administracijoje (toliau – Administracija) asmenų iš kitos mokyklos aptarnavimo teritorijos mokytis pagal ikimokyklinio, priešmokyklinio ir pradinio ugdymo programas, pagrindinio ugdymo programas.

14. Asmenų prašymai mokytis per mokslo metus pagal bet kurią ugdymo programą priimami Administracijoje, išskyrus Antazavės vaikų globos namų ugdytinių, kurie pageidauja mokytis Antazavės Juozo Gruodžio gimnazijoje (jų prašymai priimami šioje mokykloje).

15. Asmenų prašymai priimti mokytis į mokyklą (pagal 13.3 ir 14 punktus) yra teikiami Administracijai visus kalendorinius metus ir eilės tvarka registruojami Administracijoje. Asmenų prašymai priimti mokytis į mokyklą (pagal 13.1 ir 13.2 papunkčius) rajono savivaldybės Tarybos nustatytais terminais yra teikiami mokyklai ir eilės tvarka registruojami mokykloje.

16. Mokinys, pageidaujantis mokytis pagal mokykloje teikiamas ugdymo programas, mokyklos vadovui ar Administracijai (pagal 13.3 ir 14 punktus) teikia prašymą, taip pat mokinys, norintis tęsti mokymąsi toje pačioje mokykloje pagal aukštesnę ugdymo programą, mokyklos vadovui teikia prašymą (prašymą už vaiką iki 14 metų teikia vienas iš tėvų (globėjų), nuo 14 metų – vaikas, turintis vieno iš tėvų (rūpintojų) raštišką sutikimą), gimimo liudijimą ar vaiko asmens tapatybę patvirtinantį dokumentą arba notaro patvirtintą šio dokumento kopiją, leidimą gyventi Lietuvoje (išskyrus Lietuvos Respublikos piliečius), vaiko įgyto išsilavinimo pažymėjimą arba mokymosi pasiekimų pažymėjimą (netaikytina pradėsiantiems mokytis pagal ikimokyklinio, priešmokyklinio ugdymo programas bei pirmoje klasėje), nustatytos formos vaiko sveikatos pažymėjimą ir vieną fotonuotrauką.

17. Prašymas ir kiti teikiami dokumentai registruojami Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka.

18. Tėvams (globėjams, rūpintojams) pageidaujant Aprašo 7.3 papunktyje nenumatytais atvejais sprendimą dėl asmens, kuriam dėl įgimtų ar įgytų sutrikimų nustatyti dideli ar labai dideli specialieji ugdymosi poreikiai, ugdymo mokykloje priima mokyklos direktorius, išanalizavęs pedagoginės psichologinės tarnybos ar švietimo pagalbos tarnybos rekomendaciją ir suderinęs su rajono Savivaldybės administracijos direktoriumi ar jo įgaliotu asmeniu.

19. Mokinių priėmimas mokytis į mokyklas įforminamas mokymo sutartimi. Mokymo sutartis su kiekvienu naujai atvykusiu asmeniu sudaroma iki pirmos jo mokymosi dienos pagal ugdymo programą.

V SKYRIUS

BAIGIAMOSIOS NUOSTATOS

20. Mokykla skelbia informaciją apie mokinių priėmimą ir laisvas vietas mokyklos interneto svetainėje. Informacija papildomai gali būti skelbiama mokyklos skelbimų lentoje ar kitu būdu.

_____________

\

Priėmimo į bendrojo ugdymo ir ikimokyklinio ugdymo mokyklas, kurių savininko teisės ir pareigas įgyvendina Zarasų rajono Savivaldybės taryba, tvarkos aprašo

priedas

(Prašymo formos pavyzdys)

______________________________________________________________

(vaiko/vieno iš tėvų (globėjo, rūpintojo) vardas ir pavardė, telefono Nr.)

_______________________________________________________________

(vaiko deklaruotos gyvenamosios vietos adresas)

Zarasų rajono savivaldybės administracijai/mokyklos direktoriui

P R A Š Y M A S

DĖL PRIĖMIMO MOKYTIS

20___ m. ________________ ___ d.

___________

(vieta)

Prašau priimti mane/mano sūnų (dukterį)/globotinį (ę)_____________________________,

(vaiko vardas ir pavardė)

gimusį (ę) __________ m. _________________ mėn. ____ d., mokytis į ______ klasę. Mokytis

pageidaučiau/tume _____________________________________________. Motyvuota priežastis

(mokyklos pavadinimas)

____________________________________________________________________________.

PRIDEDAMA (pažymėti):

O vaiko asmens tapatybę patvirtinančio dokumento (gimimo liudijimo, paso ar asmens tapatybės kortelės) kopija;

O nustatytos formos vaiko sveikatos pažyma;

O mokymosi pasiekimų pažymėjimas arba pažyma apie mokymosi pasiekimus ankstesnėje mokykloje;

O tėvų (rūpintojų) sutikimas.

___________	______________________________________

(parašas)	(vaiko/vieno iš tėvų (globėjo, rūpintojo) vardas ir pavardė)